**Srce za Hrvatsku**

 Stoljećima i stoljećima glas Hrvatske je bio utišan, bezvrijedan, uvijek pod utjecajem i kontrolom većih sila. No ono što je uvijek bilo prisutno, urezano u srca Hrvata, jest hrabrost, nada i ljubav prema domovini. Upravo to je dovelo Hrvatsku do njezine neovisnosti i slobode.

 Učinilo je Hrvate najponosnijim narodom. Sada se Hrvatska svako jutro budi sretna i mirna. Umivena zlatnim suncem uživa u svojim beskrajnim ljepotama. Nadgleda sve četiri strane pa tako njezin pogled seže od plodne Slavonije, preko Gorskog kotara i Like do predivne Istre i Dalmacije. Njene žile teku morem i rijekama, a s visokih planina prostiru se jedinstveni krajolici. Hrvatska ima još mnogo ljepota, brojne posebnosti koje čovjek ni opisati ne može, ali ipak joj je nešto najznačajnije, dio bez kojeg ne bi bila potpuna – hrvatski narod. Narod koji se generacijama borio i prolijevao krv za svoju domovinu. Narod koji se nikad nije predao. Hrvati su još od davnih dana osnivali stranke, dizali revolucije i ustanke, a uvijek s jednim ciljem. Njihov san bila je slobodna i neovisna Republika Hrvatska. Taj se san morao ostvariti, no put do njega nije bio lagan. Svakodnevni zvukovi pušaka i granata. Napetost i neizvjesnost. Osmrtnice ispunjene imenima nevinih žrtava. Godine patnje, godine suza. No kao što na kraju svakog tunela proviri svjetlost, tako i na kraju borbi dolazi ostvarenje sna – početak nove domovine, a sve zbog njezina hrabrog naroda, zbog domoljublja koje pokreće sve Hrvate. Njihova odanost domovini bila je jača od svih prepreka i izazova. Hrvati i danas svojim djelima iskazuju ljubav prema domovini, i nikad neće prestati.

 Domoljublje je nešto s čim se rađamo i umiremo. Hrvatski narod je to i dokazao. Stvorio je pregršt junaka čija ćemo djela zauvijek slaviti. Izborio se za domovinu kojom se možemo ponositi. Za tu domovinu kucala su, kucaju i vječno kucat će hrabra srca Hrvata.

**Učenica: Mia Marić, 7. d razred**

Mentorica: Davora Radić